Դավիթ Բաբայան (քաղաքագետ)

**Դավիթ Կլիմի Բաբայան** (), հայ քաղաքագետ, պատմական գիտությունների դոկտոր, քաղաքական գործիչ, Արցախի պահպանողական կուսակցության նախագահ, Արցախի Հանրապետության ԱԳ նախարար, դոցենտ։

2023 թվականի սեպտեմբերի 28-ին Ադրբեջանը Արցախի Հանրապետության տարածքում ձերբակալել է Դավիթ Բաբայանին, և այդ պահից նա գերու կարգավիճակով պահվում է Բաքվում։

## Կենսագրություն
Ծնվել է 1973 թվականին Ստեփանակերտ քաղաքում։ Միջնակարգ կրթությունը ստացել է հայրենիքում։ Ավարտել է Երևանի ժողովրդական տնտեսության ինստիտուտը՝ «Տնտեսության պետական կարգավորում» մասնագիտությամբ, ավարտել է Հայաստանի ամերիկյան համալսարանի քաղաքագիտության ֆակուլտետի և Կենտրոնական-եվրոպական համալսարանի (Բուդապեշտ) միջազգային հարաբերությունների ֆակուլտետը։

* 2005 թվականի մայիսին թեկնածուական թեզ է պաշտպանել Հայաստանի Հանրապետության Գիտությունների Ազգային Ակադեմիայի Արևելագիտության ինստիտուտում և ստացել է պատմական գիտությունների թեկնածուի գիտական աստիճան։ ԼՂՀ Գրողների միության անդամ է։
* 2013 թվականին ստացել է դոցենտի գիտական կոչում։
* 2018  թվականի մարտին դոկտորական թեզ է պաշտպանել Հայաստանի Հանրապետության Գիտությունների Ազգային Ակադեմիայի Արևելագիտության ինստիտուտում և ստացել է պատմական գիտությունների դոկտորի գիտական աստիճան։ 
Զբաղվում է դասախոսական գործունեությամբ Արցախի պետական համալսարանում և Գորիսի պետական համալսարանում։

## Քաղաքական կարիերա
* 1998-1999 թվականներին աշխատել է Լեռնային Ղարաբաղի Հանրապետության (ԼՂՀ) արտաքին գործերի նախարարության քաղաքական վարչությունում որպես երկրորդ քարտուղար,
* 2000-2001 թվականներին ԼՂՀ ԱԳՆ քաղաքական վարչության քաղաքական ծրագրավորման բաժնի պետ,
* 2001 թվականի մայիսից մինչև դեկտեմբեր զբաղեցրել է ԼՂՀ ԱԳՆ քաղաքական վարչության պետի պաշտոնը,
* 2001 թվականի դեկտեմբերից մինչև 2005 թվականի հունվար աշխատել է ԼՂՀ նախագահին կից պլանավորման խմբում,
* 2005 թվականի փետրվարից մինչև 2007 թվականի սեպտեմբեր աշխատել է որպես Լեռնային Ղարաբաղի Հանրապետության նախագահի օգնական,
* 2007 թվականի սեպտեմբերից զբաղեցնում է ԼՂՀ Նախագահի աշխատակազմի տեղեկատվության գլխավոր վարչության պետի պաշտոնը,
* 2013 թվականի դեկտեմբերի 28-ին նշանակվել է Լեռնային Ղարաբաղի Հանրապետության նախագահի աշխատակազմի տեղեկատվության գլխավոր վարչության պետ-Լեռնային Ղարաբաղի Հանրապետության Նախագահի աշխատակազմի ղեկավարի տեղակալ։
* 2019 թվականի փետրվարի 26-ին հիմնադրել է Արցախի պահպանողական կուսակցությունը, իսկ նույն թվականի ապրիլի 17-ին ընտրվել կուսակցության նախագահ։ 
*2020 թվականի մայիսի 26-ին նշանակվել է Արցախի Հանրապետության Նախագահի  արտաքին հարցերով խորհրդական։
*2021 թվականի հունվարի 4-ին նշանակվել է Արցախի Հանրապետության արտաքին գործերի նախարար։ 
*2023 թվականի հունվարի 17-ին նշանակվել է Արցախի Հանրապետության Նախագահի խորհրդական - Արցախի Հանրապետության Նախագահի ներկայացուցիչ՝ հատուկ հանձնարարությունների գծով։

## Գերեվարությունը Ադրբեջանում

[250px|ձախից|մինի|Բողոքի ցուցանակ [Երևանում, որը կոչ է անում ազատ արձակել Ադրբեջանի կողմից բանտարկված էթնիկ հայ բնակիչներին և Արցախի Հանրապետության իշխանության ներակայացուցիչներին:]]
2023 թվականի սեպտեմբերի 19-ին Արցախի վրա ադրբեջանական հարձակումից և դրան հաջորդած հրադադարի մասին համաձայնագրից հետո, սեպտեմբերի 27-ին իմանալով, որ Ադրբեջանի կողմից հետախուզման մեջ է, Դավիթ Բաբայանը հայտարարեց Ադրբեջանի կողմից վերահսկվող Շուշի մեկնելու և Ադրբեջանի իշխանություններին հանձնվելու մասին՝ հավելելով, որ «իմ չներկայանալը կամ ավելի վատ՝ փախուստը լուրջ վնաս կհասցնի մեր բազմաչարչար ժողովրդին, շատ ու շատ մարդկանց, և ես՝ որպես ազնիվ մարդ, աշխատվոր, հայրենասեր և քրիստոնյա, չեմ կարող դա թույլ տալ»։ 2023 թվականի սեպտեմբերի 30-ին Ադրբեջանի գլխավոր դատախազությունը հայտարարեց, որ Բաբայանը կալանավորվել է։ Նրան մեղադրանք է առաջադրվել Ադրբեջանի Քրեական օրենսգրքի ավելի քան 25 հոդվածներով, այդ թվում՝ «ազգային թշնամանքի, ատելության դրդված ահաբեկչության, ագրեսիվ պատերազմ ծրագրելու, նախապատրաստելու, սանձազերծելու և վարելու համար»։

## Աշխատություններ
8 մենագրությունների հեղինակ է.
* «Ջրի խնդիրը ադրբեջանա-ղարաբաղյան հակամարտության կարգավորման համատեքստում», Ստեփանակերտ, 2007 թ.
* «Չինաստանի աշխարհաքաղաքականությունը ժամանակակից փուլում՝ մի քանի ուղղություններ և ձևեր», Երևան, 2010 թ.
* «Ղարաբաղի խանության քաղաքական պատմությունը XVIII դարի արցախյան դիվանագիտության համատեքստում», Երևան, 2007 թ.
* «XX դարի վերջի և XXI դարի սկզբի Չինաստանի քաղաքականությունը Կենտրոնական Ասիայում, Կովկասում և Հյուսիսային Մերձկասպյան տարածաշրջանում», Մոսկվա, Ռուսաստանի գիտությունների ակադեմիայի արևելագիտության ինստիտուտ, 2013 թ.
* «Հայկական լեռնաշխարհի տեղն ու դերը աստվածաշնչյան աշխարհաքաղաքականության մեջ», Երևան, 2015 թ.
*«Ադրբեջանա-ղարաբաղյան հակամարտության հիդրոքաղաքականությունը», Մոսկվա-Երևան, 2019 թ.
*«Ադրբեջանի էթնոազգային աշխարհաքաղաքականությունը և ազգային փոքրամասնությունների արձագանքը» (մաս I)` «Քրդերն ու թաթերը», Մոսկվա, 2022 թ․
*«Ղարաբաղյան հիդրոաշխարհաքաղաքականություն. Էկզիստենցիալ հիմնախնդիրներ ներկայի և ապագայի համար», Երևան, 2022 թ․
*Արցախյան հիմնախնդիրը և Արցախի Հանրապետության արտաքին քաղաքականությունը, Ստեփանակերտ-Երեւան, 2022, 94 էջ (Գլխավոր խմբագիր)։

Մոտ 300 հրատարակությունների, այդ թվում, տասնյակ գիտական հոդվածների, որոնք տպագրվել են Հայաստանի, Ռուսաստանի, ԱՄՆ-ի և Եվրոպայի մի շարք առաջատար գիտական ամսագրերում։

Հանդիսանում է Հայաստան հանրագիտարանի (Երևան, 2012 թ.) և Գյուղատնտեսական հանրագիտարանի (Երևան, 2015 թ.) գիտահրատարակչական խորրդներիի անդամ։

## Պարգևներ
* 2016 թվականին պարգևատրվել է Արցախի Հանրապետության «Վաչագան Բարեպաշտ» մեդալով։
*Ունի Արտակարգ և լիազոր դեսպանի դիվանագիտական աստիճան

## Ծանոթագրություններ

## Աղբյուրներ
*https://news.am/arm/news/507888.html

Կատեգորիա:Արցախի արտաքին գործերի նախարարներ
Կատեգորիա:Արցախի գրողների միության անդամներ
Կատեգորիա:ՀՊՏՀ շրջանավարտներ
Կատեգորիա:Հայ ռազմագերիներ
Կատեգորիա:Հայ քաղաքագետներ
Կատեգորիա:Հայ քաղաքական գործիչներ
Կատեգորիա:Պատմական գիտությունների դոկտորներ